Panagibaratilio iti Maladaga
MANILA, Philippines — The Department of Social Welfare and Development (DSWD) on Wednesday condemned the reported sale of babies found in the house of a former town mayor in Rizal province, outside Manila. Inquirer, Dec. 18, 2008
Damag daytoy a kapitulo ti nakain-inaka
sarita a naggibus baratilio dagiti maladaga:
idi kas ita, sika ken ti sabali nga ubing
mailako a matawaran napintas a talugading
Talugading a siklo dagiti inosente a garikgik
ken pannakaguped panagdawat iti sanaltek
panagkari kadagiti pattapatta iti pudno kontra ti ulbod
pananglaga kadagiti pateg ken sayaat, ay agpasugnod,
ibaratilio met ti ili dagiti un-unnoy ti kabsat
a naisangrat kadagiti ubbing nga awanan gasat
awanan gasat, isuda a linglingay koma
kadagiti wingwingiwing iti maladaga
dagiti mangpasangbay iti sariugma a linnaing:
anak para kadagiti lupes nga awanan bain
iti sabali nga ili, kaniak ti panagkin-od
kenka iti panagtagibi a panagpasugnod
a panagpasugnod iti pannagibi
ti trahedia ti mabakante a dagidagi
a, ta, ngamin iti daytoy a kapay-an
uray ti kadkadua ket aramidendan
a pagkamatan a mangispal sanaang
pagpuonan a pangrugian kibaltang
iti panagtagilako iti apros a kilabban
kadagiti isem a bangbangir iti dalikan
pannakapnek a kas iti awis ti lunglungan
ti sagubanit ti utek a mabisin laaw
ti an-anayen ti lilidduokan a mawaw
lak-amen ti timek nga agpaparaw
nanamen lasag nga agam-amangaw.
Agam-amangaw ta kastoy ngarud saritaan
iti daytoy nga ili a ti panaguttong panggedan
kukuakon ti ribo a panagkin-od iti balitang
agapura nga agaramid iti ubing iti saklang
tapno adut' mailako a masanting nga ubing
kukuan ti merkader ti panagtagibi aleng-aleng
daytoy baro a testamento, ruk-at lusngi ti lalaki
daytoy daan a testamento, wayawaya ti babai.
Wayawaya ti babai a ruk-at lusngi
daytoy a tulagan dagiti malalaki
ta siak a mismo ti kin-od ili a pakpakawan
ket sika a mismo ti lupes a kaikarian.
Kaikarian dinto agadu a pangganakan
Kukua ti ili, kas amin a lupes a saritaan
dinto kaano man mangrikna iti pus-ong
dinto daytoy agpanaas nga agmauyong.
Agmauyong ti Jalajala iti panagibaratilio:
maladaga ti kasukat ti de-papel a sangaribo
sandi ti madagullit a panaguttog ti lateg a melmel
makisinniping iti magatadan a latilati a nikel.
Latilati a nikel ti adda iti likod ti damag
kastoy ti mensahe ti agdadata a maag
Agpeggad dagiti Jesus, Jose, ken Maria
Ub-ubbing nga iti nagan ket presiot' maysa
Maimaro kas iti naganus unay a barukong:
panagpagungga dagitoy ti ili a barrairong.
A Solver Agcaoili
Hon, HI/Dec 17/08
No comments:
Subscribe to: Post Comments (Atom)
ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn por_Latn quy_Latn eng_Latn eng_Latn